Folketing
2010-05-07

Alle patienter skal sikres et effektivt og hurtigt behandlingsforløb, og patienter med kritiske og livstruende sygdomme skal have en høj prioritering i sundhedsvæsenet. Det er vi enige om. Jeg er også glad for, at både Socialdemokratiet, SF og De Radikale nu melder klart ud, at de grundlæggende støtter det udvidede frie sygehusvalg. Det er nye toner, som klinger godt i mine ører. Forslagsstillernes model indebærer bl.a., at alle patienter med livstruende sygdomme skal behandles akut. Dertil kan jeg sige, at det bliver de også i dag, hvis de vel at mærke har brug for akut behandling. Faktisk indlægges ca. 70 pct. af patienterne på de offentlige sygehuse akut. Af de kirurgiske patienter er det omkring 60 pct., mens det er 80 pct. af de medicinske patienter, der indlægges akut. Og det var i 2008. Med forslaget lyder det, som om forslagsstillerne derudover vil tage patienter ind på skadestuen og behandle dem samme dag, hvis de bare viser tegn på en livstruende sygdom.